Papersnake/gushiwen huggingface dataset:
罗浮翠虚吟
陈楠（宋代）

嘉定壬申八月秋，翠虚道人在罗浮。
眼前万事去如水，天地何异一浮沤。
吾将蜕形归玉阙，遂以金丹火候诀。
说与琼山白玉蟾，使之深识造化骨。
道光禅师薛紫贤，付我归根复命篇。
指示铅汞两个字，所谓真的玄中玄。
辛苦都来只十月，渐渐采取渐凝结。
而今通神是白血，已觉四肢无寒热。
后来依旧去参人，勘破多少野狐精。
个个不是真一处，都是旁门不是真。
恐君虚度此青春，从头一一为君陈。
若非金液还丹诀，不必空自劳精神。
有如迷者学采战，心心只向房中恋。
谓之阴丹御女方，手按眉间吸气咽。
夺人精气补吾身，执著三峰信邪见。
产门唤作生身处，九浅一深行几遍。
轩后彭祖老容成，黄谷寿光赵飞燕。
他家别有通霄路，酒肆淫坊戏历鍊。
莫言花里遇神仙，即把金篦换瓦片。
树根已朽叶徒青，气海波翻死如箭。
其他有若诸旁门，尚自可结安乐缘。
有如服气为中黄，有如守顶为混元。
有如运气为先天，有如咽液为灵泉。
或者脾边认一穴，执定为之呼吸根。
或者口鼻为玄牝，纳清吐浊为返还。
或者默朝高上帝，心目上视守泥丸。
与彼存思气升降，以此谓之夹脊关。
与彼闭息吞津唾，谓之玉液金液丹。
与彼存神守脐下，与彼作念相眉间。
又如运心思脊骨，又如合口柱舌端。
竦肩缩颈偃脊背，唤作直入玉京山。
口为华池舌为龙，唤作神水流潺潺。
此个旁门安乐法，拟作天仙岂不难。
八十放九咽其一，聚气归脐谓胎息。
手持念珠数呼吸，水壶土圭则时刻。
或依灵宝秘法行，直勒尾闾咽津液。
或参西山会真记，终日无言面对壁。
时人虽是学坐禅，何曾月照寒潭碧。
时人虽是学抱元，何曾如玉之在石。
或言大道本无为，枯木灰心孤默默。
或言已自显现成，试问幻身何处得。
更有劳形采日月，谓之天魂与地魄。
更有终宵服七曜，谓之造化真血脉。
更有肘后飞金精，气自腾腾水滴滴。
更有太乙含真气，心自冥冥肾寂寂。
有般循环运流珠，有般静定想朱橘。
如斯皆是养命方，即非无质生灵质。
道要无中养就儿，个中别有真端的。
都缘简易妙天机，散在丹书不肯泄。
可怜愚夫自执迷，迷迷相指尽无为。
个般诡怪颠狂辈，坐中摇动颤多时。
屈伸偃仰千万状，啼哭叫唤如儿嬉。
盖绿方寸无主人，气虚气散神狂飞。
一队妄想争唱鬨，以此诳俗诱愚痴。
不知与道合其真，与鬼合邪徒妄为。
一才心动气随动，跳跃颤掉运神机。
或曰此是阳气来，或曰龙虎争战时。
或曰河车千万迎，或曰水火相奔驰。
看看摇摆五脏气，一旦脑泻精神羸。
当初神祖留丹诀，无中生有作丹基。
何曾有此鬼怪状，尽是下士徒阐提。
我闻前代诸圣师，无为之中无不为。
尽于无相生实相，不假想化并行持。
则有些儿奇又奇，心肾元来非坎离。
肝心脾肺肾肠胆，只是空屋旧藩篱。
涕唾津精气血液，只可接助为阶梯。
精神魂魄心意气，观之自是而实非。
何须内观及鉴形，或听灵响视泓池。
吞霞饮露服元气，功效不验心神疲。
演说清虚弄炉火，索人投状赍金宝。
敢将蛙井藐沧溟，元始天尊即是我。
虚收衔号伪神通，指划鬼神说因果。
今朝明朝又奏名，内丹外丹无不可。
欺贤罔圣昧三光，自视祸福皆懡㦬。
招邀徒弟走市廛，醉酒饱德成群夥。
大道从来绝名相，真仙本自无花草。
教他戒誓立辛勤，争如汝自辛勤好。
一人迷昧犹自可，迷以传迷迷至老。
此辈一盲引众盲，共入迷途真忧恼。
忽朝福尽罪报来，获罪于天无所祷。
三元九府录其愆，迫魂系魄受冥考。
举世人人喜学仙，几人日日去参玄。
各自妄诞自相高，不务真实为真诠。
古人好语须切记，工夫纯熟语通仙。
言语不通非眷属，工夫不到不方圆。
我昔工夫行一年，六脉已息气归根。
有一婴儿在丹田，与我形貌亦如然。
翻思尘世学道者，三年九载空迁延。
依前云水游四海，冷眼看有谁堪传。
炷香问道仍下风，勘辨邪正知愚贤。
归来作此翠虚吟，犹如杲日丽青天。
扫除末学小伎术，分别火候鍊药物。
只取一味水中金，收拾虚无造化窟。
促将百脉尽归源，脉任气停丹始结。
初时枯水依寒岩，二兽相逢如电掣。
中央正位产玄珠，浪静风平云雨歇。
半时之间见丹头，软似绵团硬似铁。
此时南方赤凤血，采之须要知时节。
一般才得万般全，复命归根真孔穴。
内中自有真壶天，风物光明月皎洁。
龙吟虎啸铅汞交，灼见黄芽芽白雪。
每常天地交合时，夺取阴阳造化机。
卯酉甲庚须沐浴，弦望晦朔要防危。
随日随时则斤两，抽添运用在怡怡。
十二时中只一时，九还七返这些儿。
温养功须常固济，巽风常向坎中吹。
行坐寝食总如之，性恐火冷丹力迟。
一年周天除卯酉，九转工夫月用九。
至于十月玉霜飞，圣胎圆就风雷吼。
一载胎生一个儿，子生孙了又孙枝。
千百亿化最妙处，岂可容易教人知。
忘形死心绝尔汝，存亡动静分宝主。
朝昏药物有浮沉，水火爻符宜检举。
真气薰蒸无寒暑，纯阳流溢无生死。
有一子母分胎路，妙在尾箕斗牛女。
若欲延年救老残，断除淫欲行旁门。
果将流形永住世，除非运火鍊神丹。
神丹之功三百日，七解七蜕成大还。
聚则成形散成气，天上人间总一般。
宁可求师安乐法，不可邪淫采精血。
古云天地悉皆归，须学无为清净诀。
缚住青山万顷云，捞取碧潭一轮月。
玄关一窍无人知，此是刀圭甚奇绝。
夜来撞见吕秀才，有一丹诀犹奇哉。
却把太虚为炉鼎，活捉乌兔为药材。
山河大地发猛火，于中万象生云雷。
昔日混沌今品物，一时交结成圣胎。
也无金木相间隔，也无龙虎分南北。
不问子母及雌雄，不问夫妻及黑白。
何人名曰大还丹，太上老君吞不得。
老君留与清闲客，服了飞仙登太极。
更将一盏鸿濛酒，饵此刀圭壮颜色。
任从沧海变桑田，我道壶中未一年。
悬知汝心如铁坚，所以口口密相传。
妙处都无半句子，神仙法度真自然。
速须下手结胎仙，朗吟归去蓬莱天。
咏古十六首 其十六
华镇（宋代）

兰芷生幽薄，浥露搴华姿。芙容隔秋江，扁舟满江湄。

丈夫抱材用，但愿君王知。宁生击牛角，载歌南山词。

词终脱裋褐，缨佩暮萎蕤。人事非有定，斯言或难持。

翩翩李将军，鸣弦压由基。馀威震戎虏，谈笑静边陲。

桃李曾无言，嘉声满黄扉。心知堪万户，乃谓生匪时。

烽火照甘泉，未能包虎皮。目视汉飞将，弃弃轻如遗。

颇牧已黄土，忉忉勤缅思。如何中林士，坐视青云期。
次韵答严丽生姻丈惠诗 其一
沈道宽（清代）

湘南十载怅淹留，梦幻应随智北游。用拙官场空磔鼠，忘机心绪合盟鸥。

平情论世人犹怪，枵腹谈经我亦愁。稍喜南湖有薇蕨，不须远觅郑瓜州。
邓夫子
吕南公（宋代）

吾交邓夫子，富有免俗气。包含吉人道，混协时辈事。

读书三十年，恬寞无所嗜。物古少明眼，声希难侧耳。

自同昆冈石，坚厚保英粹。不畏埃𡏖染，非求霖露渍。

幽姿审如此，镌错安得致。余生鲜谐合，幸此蒙羼厕。

上岳眺高远，趋涛玩滂濞。由来魏王瓠，不在惠施弃。
习懒
徐集孙（宋代）

风撼西窗夕照明，习成懒散澹无营。
颇谙读易深知命，却怕吟诗浪得名。
款对山僧开月酒，旋蒸湖蟹切秋橙。
有来归自江干客，为说钱塘潮信平。
舟过兴济县暂往段长老藏经阁避暑
贡修龄（明代）

言寻避暑地，随意入僧房。树以法云秀，莲从解脱香。

翻经知古乘，借相到羲皇。火宅终难久，安心是上方。
苏堤对酒次沈启南韵 其一
史鉴（明代）

湖上采花人未归，苏堤柳色妒春衣。踏青儿女歌声亮，惊起鸳鸯各自飞。
送臧奎赴举
魏野（宋代）

艰难天府解，去掇喜还悲。
旧相和文荐，偏亲带病辞。
剑如机不用，琴似影相随。
仆为初招戆，驴因贱买赢。
穷途谁恻隐，贫卷自装褫。
饯送重阳后，荣归上巳时。
泪多同永别，酒少若轻离。
又使林中客，从今役所思。
重阳舟中
戴复古（宋代）

扁舟何寂寞，绝不见人家。
无处沽村酒，何从问菊花。
溪山澹相对，节序谩云嘉。
牢裹乌纱帽，西风日又斜。
将赴岭外，留题萧寺远公院（寺即梁朝萧内史创）
刘长卿（唐代）

竹房遥闭上方幽，苔径苍苍访昔游。内史旧山空日暮，

南朝古木向人秋。天香月色同僧室，叶落猿啼傍客舟。

此去播迁明主意，白云何事欲相留。
即惠山煮茶
蔡襄（宋代）

此泉何以珍，适与真茶遇。
在物两称绝，於予独得趣。
鲜香筹下云，甘滑杯中露。
当能变俗骨，岂特湔尘虑。
昼静清风生，飘萧入庭树。
中含古人意，来者庶冥悟。
次韵林子长计使
陈造（宋代）

林侯上州麾，便饫大官饭。
左淮鱼稻供，顾肯回一眄。
待人均待士，乐易屏崖岸。
悬知讫民庸，功倍而事半。
淮乡旧乐土，兼有齐俗缓。
顷来南北杂，颇复烦城旦。
要须禁夺攘，立可息愁叹。
为公泚银笔，攘袂歌粲晏。
喜杨方叔见访
姜特立（宋代）

忆别西风首重回，今朝相见笑颜开。
梅花腊底思君语，桃叶春前望客来。
足健尚堪凌秔{左虚右亢}，诗工未许继堆豗。
山园近日新成趣，要相携把酒杯。
昭君行
洪咨夔（宋代）

红嫣翠湿平阳里，轳辘游车汛流水。
苍头拥骑知谓谁，草草人家寄生子。
君王神武重边功，不爱稼华胜桃李。
青鸾扶下五云车，颠倒衣裳冠荐履。
赏功未了说和亲，又堕蛾眉芳梦裹。
平章三十六宫春，遣似天骄买驩喜。
朔风吹雪胡马嘶，猎归月淡龙城西。
重旃穹窿压斗帐，泛盎快揽金留犁。
细调弦索为郎鼓，手未推却眉先低。
林深人静孤啄木，春尽树暗双黄鹂。
大居次吹梅花老，小居次舞杨花迷。
屠牙勃窣起为寿，一粲相对酣如泥。
子卿海上亦良苦，牧羝未乳儿先乳。
信道天涯共此情，谁谓姬姜必齐鲁。
妾身不为汉婕妤，下嫁犹获当单于。
从来蕃汉等昆弟，得婿渠不如家奴。
君不见冢象庐山谁比数，青冢名传千万古。
太霞宫
孔武仲（宋代）

谁氏夸豪力，琳宫一手开。
光辉动金碧，潇洒绝尘埃。
煮石洞中火，流霞天上杯。
篮舆穿翠樾，只为听琴来。
寄书
刘敞（宋代）

区脱逢归驿，作书凭寄声。那知梦识路，先入大梁城。
五月二十夜梦尹师鲁
梅尧臣（宋代）

昨夕梦师鲁，相对如平生。
及觉语未终，恨恨伤我情。
去年闻子丧，旅寄谁能迎。
家贫儿女幼，迢递洛阳城。
何当置之归，西望泪缘缨。
游西源
喻良能（宋代）

万里西源路，秋风屐齿鸣。
嶙峋千障碧，窈窕一川清。
天柱云霄迥，香炉雾霭轻。
何当携翠袖，重遣酒壶倾。
听雪
朱继芳（宋代）

瓦沟初瑟瑟，隐几坐虚白。
良久却无声，门前深几尺。
念奴娇 饮浑源岳神仙会（张家＊南塘本订误
元好问（金朝）

小山招饮，恨还丹、不至人间豪杰。南渡衣冠多励集，萧洒兰亭三月。陶冶襟灵，留连光景，觞咏今无复。黄垆虽近，老怀空感存殁。谁办八表神游，古来登览，此日俱湮没。天景云光摇醉眼，兴在珠宫瑶阙。布席崧台，脱巾石壁，散我萧萧发。短歌悲慨，海涛响振林樾。
喜雪走笔呈李宣城三首 其一
张耒（宋代）

殷勤寄语宣城宰，公事何时是了时。病守欣然有嘉思，亦须对雪把空卮。
送振武张尚书
王建（唐代）

回天转地是将军，扶助春宫上五云。抚背恩虽同骨肉，

拥旄名未敌功勋。尽收壮勇填兵数，不向蕃浑夺马群。

闲即单于台下猎，威声直到海西闻。
齐山僧舍
王鞏（宋代）

竹密通幽境，横桥逐涧斜。
阴崖耸珪壁，古蔓引龙蛇。
寺僻虚僧磬，亭荒足兔罝。
紫微今不见，著意采黄花。
仿玉台体题虞山钱癯仙悼亡梅花册
曹家达（清代）

居人愁梦寒不续，唾壶红泪冻成玉。陡觉罗浮起胸臆，柔肠成成贮寒绿。

濡毫和泪写春怨，一幅生绡灿华烛。冰肌缟袂略可拟，独有酸心画不足。

昏灯缺月残夜风，一般可怜谁与同。
伏翼西洞送夏方庆
陈羽（唐代）

洞里春晴花正开，看花出洞几时回。

殷勤好去武陵客，莫引世人相逐来。
重阳后二日同叶圣野襄补登高
沈钦圻（清代）

如此河山著此人，登高触绪总伤神。有朋共洒新亭泪，无扇能遮庾亮尘。

白雁唳时来绝塞，黄花开日过经旬。传闻消息君知否，世外巢由作凤麟。
长沙
周光岳（宋代）

江上南风起白苹，长沙城郭异咸秦。
故乡犹自嫌卑湿，何况当时赋鵩人。
送燕相府知印张楚芳省亲还赣
刘崧（元代）

江乡早岁识奇才，万里驱驰蓟北来。护印暂辞王相府，宁亲还上令公台。

家传旧业书连屋，寿介新年酒满杯。二月官河冰解冻，放船莫待檄相催。
题黎氏沧洲图
邓雅（元代）

滔滔大江水，冉冉沧洲云。兰杜有香气，莓苔无垢氛。

数家临绝岸，一艇横通津。渔唱落霞晚，鸟啼芳树春。

对景阅图画，乐哉栖遁人。
右题天童山宿鹭亭
陆游（宋代）

攀石扪萝到更幽，玲珑咫尺嬾穷搜。
旁人不会当时意，为欠门生作伴游。
淳熙十六年皇后册宝十三首
佚名（隋代）

掖庭颁官，于位有四。
嚖彼小星，抚以德惠。
熙焉如春，育焉如地。
庆礼聿成，靡弗咸喜。
杨柳枝
方岳（宋代）

晴日游丝乱入帘，夕阳更添酒家帘。
粥香饬白清明近，斗挽柔条插画檐。
方丘乐歌 其五
郊庙朝会歌辞（宋代）

四阶秩仪，坛于方泽。昭事皇祇，即阴以墌。洁肆于祊，孔嘉且硕。

神其福之，如几如式。
清閒
黄文仪（清代）

吸取清华露，如斟绿玉琼。心空秋月白，兴阔海潮生。

欲与梅为友，常随鹤作朋。偶来松树下，侧耳听莺声。
寓言九首
王安石（宋代）

贞观业万世，经营岂非艰。
其子一摇之，宗庙灵几殚。
开元始聪明，一眚奔岷山。
功高後毁易，德薄人存难。
好事近（驾德远·贺生辰）
赵长卿（宋代）

不羡八千椿，不羡三偷桃客。也不羡他龟鹤，一总为凡物。

羡君恰似老人星，长明无休息。好与中兴贤主，立维城勋绩。
潜上人求菊山
释道璨（宋代）

具郎号菊山，秀色已衰朽。
潜郎号菊山，清香满襟袖。
天地一东号，万古一重九。
绝爱陶渊明，揽之不盈手。
后人不识秋，多向号边守。
璨璨万黄金，把玩岂长久。
西风容易老，回首已如箒。
因潜忆具郎，有泪如苦酒。
郑侍郎招赏瑞香
曾几（宋代）

浮花虽不多，要是乏美质。
前庭锦烘笼，君向何许得。
色香极秾丽，裁翦极细密。
複幕重帘开，毋令犯风日。
童丱须知 其二
史浩（宋代）

为国先须班马政，蓄储专以备兵戎。近来贵室豪家子，金勒雕鞍纵侈风。
大雪入洛阳
范祖禹（宋代）

昨夜关山雪，仆夫晨起惊。
挥鞭骑紫马，晓入洛阳城。
川原渺骑骑，长啸视八纮。
有如乘风驭，迢递奔玉京。
伊水象天河，云涛向东倾。
喧然古都市，沽酒吹玉笙。
予心正浩荡，万里赴归程。
遥望嵩峰顶，连天冻峥嵘。
欲攀玉女窗，举手摩太清。
思之不可去，怅望空含情。
仙鹤篇
武三思（唐代）

白鹤乘空何处飞，青田紫盖本相依。缑山七月虽长去，

辽水千年会忆归。缑山杳杳翔寥廓，辽水累累叹城郭。

经随羽客步丹丘，曾逐仙人游碧落。迢迢碧落断氛埃，

霞堂云阁几重开。欲寻东海黄金灶，仍向西山白玉台。

九皋独唳方清切，五里惊群俄断绝。月下分行似度云，

风前飏影疑回雪。风前月下路漫漫，水宿云翔去几般。

宛转能倾吴国市，裴回巧拂汉皇坛。琴中作曲从来易，

鼓里传声有甚难。夜夜恒飞银汉曲，朝朝常饮玉池澜。

别有闻箫出紫烟，还如化履上青天。霜毛忽控三神下，

玉羽俄看二客旋。燕雀终迷横海志，蜉蝣岂识在阴年。

莫言一举轻千里，为与三山送九仙。
夕次淮口
马戴（唐代）

天涯秋光尽，木末群鸟还。夜久游子息，月明岐路闲。

风生淮水上，帆落楚云间。此意竟谁见，行行非故关。
偈颂一百六十首
释宗杲（宋代）

今朝五月五，天降沛然雨。
艾人与门神，聚头相耳语。
雪窦禅师来，一口吞佛祖。
句 其一
赵崇滋（宋代）

事才有意终须失，人到无求始自高。贫悟交游秋后叶，老看富贵雾中花。

从来尽说天堪问，天到如今亦厌烦。
小雨
宋祁（宋代）

雨脚衔山夕照和，簟间凉气晚来多。
蒙蒙未拟昏城树，飒飒先能闹沼荷。
至正己亥夏予游壶山宿真净岩即景赋诗奉简古道了堂二师
卢琦（元代）

六月翠壶山下客，凌晨登山如绝壁。支筇径上真净岩，头上青天才咫尺。

高僧十载栖岩幽，启扉相见还相留。欣然坐我斗室底，满室岚气生清秋。

开窗一览数千里，沧海微茫等杯水。客帆来往烟雨中，人家远近林峦里。

平生读书苦不多，时事如此将奈何。蝇头蜗角付一笑，会当结屋山之阿。
题文殊寺 其一
沈辽（宋代）

二公诛茆今几年，至今山下一炉烟。驻舟薄致伊蒲馔，欲结诸公寂静缘。
池上晚景分得上字
郭祥正（宋代）

秋风何处来，萧然洗炎瘴。时要二三子，临池倒嘉酿。

逢辰既升二，览景又清旷。寂无人世喧，颇觉神魄王。

雪鹭集沧洲，金乌没青嶂。悠悠渔笛还，漫漫潮痕涨。

黄蜂立莲叶，赪鲤吹萍浪。始信庄生言，观鱼乐濠上。
谒汉昭烈惠陵及诸葛公祠宇
陆游（宋代）

雨止风益豪，雪作云不动。
凄凉汉陵庙，衰草卧翁仲。
画妓空笙竽，土马阙羁鞚。
壤沃黄犊耕，柏密幽鸟哢。
尚想忠武公，身任社稷重。
整整渭上营，气已无岐雍。
少须天意定，破贼宁患众。
兴亡信有数，星陨事可痛。
陵边四五家，茆竹居接栋。
手皲纸上箔，醅熟酒鸣瓮。
虽嗟生理微，亦足逭饥冻。
刘葛固雄杰，阅世均一梦。
论高常近迂，才大本难用。
九原不可作，再拜临风恸。
诣斋宫叠去岁韵三首 其二
弘历（清代）

春色皇州日午中，六街三市瑞烟笼。大光延美诚斯日，磐石苞桑敢懈衷。
读少陵集
陈继儒（明代）

兔脱如飞神鹘见，珠沉无底老龙知。
少年莫漫轻吟味，五十方能读杜诗。
赠陶使君求梨
徐铉（宋代）

昨宵宴罢醉如泥，惟忆张公大谷梨。白玉花繁曾缀处，

黄金色嫩乍成时。冷侵肺腑醒偏早，香惹衣襟歇倍迟。

今旦中山方酒渴，唯应此物最相宜。
匪躬先之桐庐因作诗送之
彭汝砺（宋代）

男子生当自树立，莫令寂默终无名。膏粱孰与文章乐，锦绣不无仁义荣。

予病淹留岂得已，子今閒暇固当行。竹林交契知安否，议论从容为寄声。
送僧见龙泉不庵
释智愚（宋代）

太阿横按血淋漓，铁作心肝也皱眉。入得门来翻死款，不庵未必肯饶伊。
谢傅参议彦济惠笋用山谷韵
黄公度（宋代）

北方九月霜，宾盘无生菜。
岭南信地暖，穷冬竹萌卖。
君念庾郎贫，茧栗供庖宰。
中有岁寒姿，真时久不坏。
前身渭川侯，千亩偿宿债。
珍可配天花，贱不数石芥。
早薤与晚菘，奴仆望宾介。
文园酒渴馀，想不厌姑嘬。
预恐吹作竹，明日东风噫。
急须驱儿童，倾筐携采采。
蒋山八功德水
鲍寿孙（宋代）

功德河沙七宝池，可如甘露降三危。
钟山一滴曹溪水，好及萧郎索蜜时。
送竹屿韩议事游边
陈郁（宋代）

风雪垂垂岁欲除，若为驱马问长管。
才兼文武如君少，量纳江湖近日无。
吟旅笔灵花璀璨，带行刀古血模糊。
经从渭水须留款，恐有率心老钓徒。
一萼红 红梅二首 其一
易顺鼎（清代）

翠苔边。甚冷红万点，先为破春悭。月地调脂，霞天拥髻，真妃昨悭还丹。

似二月、江南问酒，指荒村、犹当杏花看。最是销凝，啼妆印水，绝代婵娟。

飞上寿阳宫额，又娇黄半褪，暗补香瘢。玉颊笼潮，冰须亸泪，醉时应倚唫肩。

还怕误、阮郎归后，问移家、几日到孤山。莫逐古溪桃雨，流向人间。
满江红·中秋夜潮
史达祖（宋代）

万水归阴，故潮信盈虚因月。偏只到、凉秋半破，斗成双绝。有物指磨金镜净，何人拏攫银河决？想子胥今夜见嫦娥，沉冤雪。
光直下，蛟龙穴；声直上，蟾蜍窟。对望中天地，洞然如刷。激气已能驱粉黛，举杯便可吞吴越。待明朝说似与儿曹，心应折！
杭州次周焘韵游天竺观激水?一题作“次周焘
苏轼（宋代）

道眼转丹青，常于寂处鸣。
早知雨是水，不作两般声。
舒州七月十一日雨
王安石（宋代）

行看野气来方勇，卧听秋声落竟悭。
淅沥未生罗豆水，苍茫空失皖公山。
火耕又见无遗种，肉食何妨有厚颜。
巫祝万端曾不救，只疑天赐雨工闲。
句
陈显伯（宋代）

分明貯秋汀一角
泊桐步
钱时（宋代）

一枕寒江浪拍天，更添急霰打船舷。
人间有底风波恶，不废山翁夜熟眠。
庐江道中二首
王阮（宋代）

处处云山异，时时气象同。
官程严有限，王事冗无穷。
晚色烘西日，霜威酿北风，
人生真梦幻，底用苦匆匆。
程广文季允得崔西清荐诗来用韵
洪咨夔（宋代）

古人轻国重一士，士皆大吕黄锺器。
道於天运主消长，身为民生管荣悴。
五羊老仙用心古，清不受尘如止水。
一肩直欲荷斯文，两眼从前识英伟。
欢然得士如得金，甚矣爱贤犹爱已。
高山流水甫点头，急电惊雷即烧尾。
天南天西各一握，未见名流早倾意。
声光蔚起摩日月，气类相求如鉴燧。
春风娅姹吹笔端，毛嫱西施无粉腻。
咄哉婢子磨青铜，双颊晞红欠才思。
珊瑚琢钩珠结网，锦署玉堂相望咫。
崔群美庄居第一，推毂好言良有味。
乐莫乐乎遇合新，忧莫忧乎轇轕始。
拄撑大厦必众木，扶植太平须善类。
君不见黄河以北函关东，无数赤子号悲风。
思佳客·春雨
庄棫（清代）

一曲歌成酒一杯。困人天气好亭台。沉沉春昼斜飞雨，寂寂闲门乱点苔。
花几簇，锦千堆。落红成阵映香腮。不如却下帘儿坐，自看同心七宝钗。
次韵孟天炜郎中看湖四首 其三
陈基（元代）

千古东南诧海潮，摩挲强弩未全销。气乘日月分盈缩，声振山河欲动摇。

击楫中流歌慷慨，倚阑斜日鬓飘萧。钱塘官酒秋仍绿，更与灵胥酹一瓢。
乙卯岁暮遣兴
潘安礼（清代）

偻指为郎近十年，当关纸尾浩如烟。流光青镜惊霜鬓，素业缁尘委石田。

只合巢书消二六，敢夸奏牍满三千。山公题目增颜甲，策钝新添《劝学篇》。
奉和刘采访缙云南岭作
庾光先（唐代）

百越城池枕海圻，永嘉山水复相依。悬萝弱筱垂清浅，

宿雨朝相和翠微。鸟讶山经传不尽，花随月令数仍稀。

幸陪谢客题诗句，谁与王孙此地归。
督巨源和诗
邹浩（宋代）

诗成七步有家风，底事淹留岁已穷。应笑枚皋太容易，欲令句似长卿工。
遗直堂六首
韩元吉（宋代）

虬龙舞云端，风雨来海上。
尚想堂中人，诗成一回向。
龙跃天衢
林希逸（宋代）

头角惊人世，如龙乍跃渊。身随三月浪，衢在九重天。

云起方成陆，雷驱正急鞭。战鳞飞百万，怒爪击三千。

赤水神何照，苍精角有躔。堪嗤时俗眼，空向壁间传。
初雨
韩琦（宋代）

乍觉尘香动，风前细若缫。无声犹似雪，得润已如膏。

美利存南亩，馀滋付小桃。谁知青皞德，意不为嬉遨。
寄题钟秀才咏归堂
叶适（宋代）

钟君文武随所求，马上檄草兼词头。
五兵铸就杀气动，却写三赋祥光流。
左逾阴山右绝漠，汉地自厌胡沙恶。
圣门历历宫墙深，风乎不知咏归乐。
作常虽窄海浪宽，沂水何上八九吞。
当年曾点见真趣，推琴难挽由求论。
课儿读易夜参五，香烬销沉灯莽卤。
东家梦熟几时知，还有渔人叹良苦。
过苏养直旧居
朱复之（宋代）

诗人已化罗浮鹤，相未千年未一归。
属玉不知人世换，双双长占后湖飞。
送孙肖之还缙云
王铚（宋代）

蓬蒿频岁掩乡关，再喜相逢一破颜。
游子年华红叶老，幽人风味白云閒。
那知箧裹书成后，犹作溪边兴尽还。
流落天涯俱避地，念君更入万重山。
清平乐 其一 石榴
刘辰翁（宋代）

深红半面。一似墙头见。草树池塘青一片。独倚阑干几遍。

更谁绛袖朱唇。火云相对英英。笑杀牡丹正午，离披不任看承。
寄曾子固二首
王安石（宋代）

严严中天阁，蔼蔼层云树。
为子望江南，蔽亏无行路。
平生湖海士，心迹非无素。
老矣不自知，低徊如有慕。
伤怀西风起，心与河汉注。
哀鸿相随飞，去我终不顾。
乙酉岁暮有感三绝
洪咨夔（宋代）

罢参归趁日高眠，随意繙书不计编。
岁事从教催白发，春风元只在丹田。
卖花声·立春
黄景仁（清代）

独饮对辛盘，愁上眉弯。楼窗今夜且休关。前度落红流到海，燕子衔还。
书贴更簪欢，旧例都删。到时风雪满千山。年去年来常不老，春比人顽。
八绝诗阳冰篆
王禹偁（宋代）

泠泠庶子泉，落落阳冰笔。
云气势崩垂，龙蛇互蟠屈。
峄山既劘势，石鼓又缺失。
唯兹数十字，遒劲倚云窟。
模印徧华夷，流传耀缃帙。
书诚一艺尔，小道讵可忽。
乃知出人事，千古名不没。
女冠子
毛熙震（五代）

碧桃红杏，迟日媚笼光影。彩霞深，香暖熏莺语，

风清引鹤音¤

翠鬟冠玉叶，霓袖捧瑶琴。应共吹箫侣，暗相寻。

修蛾慢脸，不语檀心一点。小山妆，蝉鬓低含绿，

罗衣澹拂黄¤

闷来深院里，闲步落花傍。纤手轻轻整，玉炉香。
独坐和卢方伯
庞尚鹏（明代）

世局纷纷变，斋居总不知。青春忙里过，白日静中移。

鸿鹄翔千仞，鹪鹩恋一枝。此心忘去住，面壁得吾师。
览孟东野集
邵谒（唐代）

蚌死留夜光，剑折留锋铓。哲人归大夜，千古传珪璋。

珪璋遍四海，人伦多变改。题花花已无，玩月月犹在。

不知天地间，白日几时昧。
答稚春所寄诗卷
林亦之（宋代）

不见几多日，诗篇句句新。
沉吟堪脍炙，涂抹更精神。
世俗难知己，文章却解贫。
竹窗休苦思，思苦转愁人。
石淙（一作五淙十首）
孟郊（唐代）

岩谷不自胜，水木幽奇多。朔风入空曲，泾流无大波。

迢递径难尽，参差势相罗。雪霜有时洗，尘土无由和。

洁冷诚未厌，晚步将如何。

出曲水未断，入山深更重。泠泠若仙语，皎皎多异容。

万响不相杂，四时皆有浓。日月互分照，云霞各生峰。

久迷向方理，逮兹耸前踪。

荒策每恣远，戆步难自回。已抱苔藓疾，尚凌潺湲隈。

驿骥苦衔勒，笼禽恨摧颓。实力苟未足，浮夸信悠哉。

顾惟非时用，静言还自咍。

朔水刀剑利，秋石琼瑶鲜。鱼龙气不腥，潭洞状更妍。

磴雪入呀谷，掬星洒遥天。声忙不及韵，势疾多断涟。

输去虽有恨，躁气一何颠。蜿蜒相缠掣，荦确亦回旋。

黑草濯铁发，白苔浮冰钱。具生此云遥，非德不可甄。

何况被犀士，制之空以权。始知静刚猛，文教从来先。

空谷耸视听，幽湍泽心灵。疾流脱鳞甲，叠岸冲风霆。

丹巘堕环景，霁波灼虚形。淙淙豗厚轴，棱棱攒高冥。

弱栈跨旋碧，危梯倚凝青。飘飘鹤骨仙，飞动鳌背庭。

常闻夸大言，下顾皆细萍。

百尺明镜流，千曲寒星飞。为君洗故物，有色如新衣。

不饮泥土污，但饮雪霜饥。石棱玉纤纤，草色琼霏霏。

谷磑有馀力，溪舂亦多机。从来一智萌，能使众利归。

因之山水中，喧然论是非。

入深得奇趣，升险为良跻。搜胜有闻见，逃俗无踪蹊。

穴流恣回转，窍景忘东西。戆兽鲜猜惧，罗人巧罝罤.

幽驰异处所，忍虑多端倪。虚获我何饱，实归彼非迷。

斯文浪云洁，此旨谁得齐。

屑珠泻潺湲，裂玉何威瑰。若调千瑟弦，未果一曲谐。

古骇毛发栗，险惊视听乖。二老皆劲骨，风趋缘欹崖。

地远有馀美，我游采弃怀。乘时幸勤鉴，前恨多幽霾。

弱力谢刚健，蹇策贵安排。始知随事静，何必当夕斋。

昔浮南渡飙，今攀朔山景。物色多瘦削，吟笑还孤永。

日月冻有棱，雪霜空无影。玉喷不生冰，瑶涡旋成井。

潜角时耸光，隐鳞乍漂冏。再吟获新胜，返步失前省。

惬怀虽已多，惕虑未能整。颓阳落何处，升魄衔疏岭。

圣朝搜岩谷，此地多遗玩。怠惰成远游，顽疏恣灵观。

劲飙刷幽视，怒水慑馀懦。曾是结芳诚，远兹勉流倦。

冰条耸危虑，霜翠莹遐眄。物诱信多端，荒寻谅难遍。

去矣朔之隅，翛然楚之甸。
桂枝香
柴望（宋代）

今宵月色。叹暗水流花，年事非昨。潇洒江南似画，舞枫飘柞。谁昨又唱江南曲，一番听、一番离索。孤鸿飞去，残霞落尽，怨深难托。

又肠断、丁香画雀。记牡丹时候，归燕帘幕。梦里襄王，想念王孙飘泊。如今雪上萧萧鬓，更相思、连夜花发。柘枝犹在，春风那似，旧时宋玉。
淮阴漂母墓
李叔玉（明代）

古墓荒芜何处寻，青山隐隐带淮阴。当年不进王孙食，此日谁知漂母心。

芳草断碑秋寂寂，斜阳低树晚沈沈。登临一奠怀今古，醉倚西风动越吟。
秋怀 其十
韩淲（宋代）

忆昔武夷君，邀我相翱翔。舟游九曲溪，授以却老方。

岂知一别九，蹉跎客他乡。空馀清夜梦，幔亭发林芳。

会须寻旧游，仙家日月长。弃置烟火食，岩前有囷仓。
叔问作崇兰馆图画叔问去非与余相从林壑间二公各题二绝句余同赋四首 其一
程俱（宋代）

婴朔千年契义深，秪今林壑共幽寻。同心更结崇兰伴，衰世谁知有断金。
追饯正辅表兄至博罗赋诗为别
苏轼（宋代）

孤臣南游堕黄菅，君亦何事来牧蛮。
舣舟蜑户龙冈窟，置酒椰叶桄榔间。
高谈已笑衰语陋，杰句尤觉清诗孱。
博罗小县僧舍古，我不忍去君忘还。
君应回望秦与楚，梦涉汉水愁秦关。
我亦坐念高安客，神游黄?参洞山。
何时旷荡洗瑕垢，与君归驾相追攀。
梨花寒食隔江路，两山遥对双烟鬟。
归耕不用一钱物，惟要两脚飞孱颜。
玉床丹镞记分我，助我金鼎光斓斑。
题致仕李太傅园亭
司马光（宋代）

汉家飞将种，气概耿清秋。解去金貂贵，来从洛社游。

清商拥高宴，华馆带长流。可笑班超老，崎岖万里侯。
以读书破万卷下笔如有神为韵赋十诗送赵然然
方回（元代）

朱先之桑梓，如我二人者。
赵子于吟诗，一字不妄下。
虚叟明八十，硉矹老病马。
年龄已衰颓，文字亦苟且。
天花寺
吕夷简（宋代）

贺家湖上天花寺，一一轩窗向水开。
不用闭门防俗客，爱间能有几人来。
将至慎邑寄鼎
袁说友（宋代）

踏尽琼瑶百里山，欲投城郭暮云间。
红炉速置一壶酒，故岁谁家新岁还。
早春
储嗣宗（唐代）

野树花初发，空山独见时。踟蹰历阳道，乡思满南枝。
绍兴雩祀一首
佚名（隋代）

苍苍昊穹，覆临下土。
钦惟几事，民所依怙。
爰竭精虔，礼典斯举。
甘泽以时，介我稷黍。
咏意
白居易（唐代）

常闻南华经，巧劳智忧愁。不如无能者，饱食但遨游。

平生爱慕道，今日近此流。自来浔阳郡，四序忽已周。

不分物黑白，但与时沉浮。朝餐夕安寝，用是为身谋。

此外即闲放，时寻山水幽。春游慧远寺，秋上庾公楼。

或吟诗一章，或饮茶一瓯。身心一无系，浩浩如虚舟。

富贵亦有苦，苦在心危忧。贫贱亦有乐，乐在身自由。
和皮日休悼鹤
李縠（唐代）

才子襟期本上清，陆云家鹤伴闲情。犹怜反顾五六里，

何意忽归十二城。露滴谁闻高叶坠，月沉休藉半阶明。

人间华表堪留语，剩向秋风寄一声。

道林曾放雪翎飞，应悔庭除闭羽衣。

料得王恭披鹤氅，倚吟犹待月中归。
游洞霄登蓬山隐居
魏克愚（宋代）

仙境孰为真，蓬山隐独清。
树林阴上下，楼观影峥嵘。
雨送流泉响，禽供捣药声。
何须天柱顶，身已在空明。
明恕斋
韦骧（宋代）

明恕题标榜，心随目所瞻。平反长在念，燕适自无嫌。

山气清朝幌，江光射昼檐。几何非吏隐，危坐兴难厌。
武陵春（陈逢时置酒宾宴堂，仍携爱姬。晚值雨作。见示佳词，辄次韵）
李光（宋代）

漠漠春阴人似雾，那用绣帘垂。不道持杯是阿谁。须拚倒金罍。

人世浑如天上月，离合比盈亏。冒雨须来带雨归。神女解相随。
绝句四首 其二
萧立之（宋代）

官河中有去来舟，舟上无人记得愁。千年城郭送白日，旧雨客来今雨楼。
白泽荷花
李大同（宋代）

故老相傅白泽湖，旌阳一濯洁难污。
只今尚见荷花在，未识神仙更有无。
望楚州新城
杨万里（宋代）

已近山阳望渐宽，湖光百里见千村。
人家四面皆临水，柳树双垂便是门。
全盛向来元孔道，杂耕今是一雄藩。
金汤再葺真长策，此外犹须子细论。
题陈谷宾思亲卷
程本立（明代）

春雨白鱼江水深，夕阳乌鸟塞垣阴。谁无远道思亲泪，不及高堂念子心。

五色斑衣云满袖，百年华发雪盈簪。如何此乐恒难得，陟岵诗成感至今。
二虫吟
巩丰（宋代）

鲲鹏至大兮，形载于庄周逍遥之篇，
蟋蟀至小兮，名托于周公七月之雅。
一则变化徙天池，一则悲鸣入床下。
周公作诗陈艰难，琐悄如与妇子言。
天经地续发真藻，特驱小物归毫端。
鹏大无论世无有，挥斥八极隘宇宙。
世人有眼不见鹏，直赖庄周为不朽。
当年蟋蟀吟秋时，秦家宫殿隋家墀。
鹏飞虽占九万里，得地稳密谁如伊。
大鹏击水翔寥漠，蟋蟀逢春死篱落。
二虫得失何厚薄，天晴日午槐花落。
因题象罔亭榜呈太素
韩维（宋代）

一颗圆明不欠亏，胡来胡现大钧知。
如今象罔浑无用，榜样从教作世师。
追和张公安道赠别绝句
苏辙（宋代）

少年便识成都尹，中岁仍务幕下宾。
待我江西徐孺子，一生知己有斯人。
送王道粹学士知亳州
梅尧臣（宋代）

古者二千石，高车驾青骊。
车前陈曲盖，车後建朱旗。
金鼓鸣两傍，壶浆拥通逵。
所以重威惠，所仰抚惸嫠。
景亳实钜屏，往俾国相之。
国相称疾还，正值民阻饥。
朝廷急恤养，选守莫与宜。
君尝曲海陵，政绩为众推。
今授辄辞命，大夫多飞绥。
屡上不得请，饬驭俄轻齎。
既体尧舜仁，又答稷禼知。
八月风渐高，木叶将披披。
郊原枣已剥，场圃黍可治。
必期宽赋敛，无乃息疲羸。
何当过苦县，肯暇观旧碑。
丁酉仲冬即景十六首 其十二 霜晨觅句
叶颙（元代）

霜月凌凌独凭阑，推敲未定怯衣单。眼前佳句无人识，诗比梅花瘦一般。
题林良枯木喜鹊图
张宁（明代）

金门画史番禺仙，意与物化搜冥玄。风流妙得写生趣，落笔便可追黄筌。

陟里素薄玄霜隰，海枯纲烂珊瑚黑。风烟满树忽飞来，野色苍茫向人立。

运斤游刃纷驰驱，横斜顺逆皆乘除。平生阿堵最难处，毛羽不理精神馀。

浮丘道士怜奇货，素壁高悬三日卧。解令化石恐还生，莫学张家便椎破。
暮春浐水送别
韩琮（唐代）

绿暗红稀出凤城，暮云楼阁古今情。
行人莫听宫前水，流尽年光是此声。
偈颂一百二十三首
释崇岳（宋代）

两刃交锋，略通一线。
有耳者闻，有眼者见。
纪子正杏园燕集
元好问（金朝）

纪翁种杏城西垠，千株万株红艳新。今年寒食好天色，晓气郁郁含芳津。

天公自爱此花好，朝薰暮染烦花神。融霞晕雪一倾倒，非烟非雾非卿云。

未开何所似，乳儿粉妆深绛唇。能啼能笑痴复騃，画出百子元非真。

半开何所似，里中处女东家邻。阳和入骨春思动，欲语不语时轻颦。

就中烂熳尤更好，五家合队虢与秦。曲江江头看车马，十里罗绮争红尘。

阳平一邑多诗豪，主人买酒邀众宾。花时有成约，恨少杨子张吾军。

落花著衣红缤纷，四坐惨澹伤精魂。花开花落十日耳，对花不饮花应嗔。

爱花常苦得花晚，争教行乐无閒身。芳苞一破不更合，且看锦树烘残春。
公安早发
师严（宋代）

去国秦公子，穷途阮步兵。
别离如昨日，豪杰毕平生。
江月为谁好，巴船何处行。
高秋伴摇落，早发若为情。
品外泉在方丈后汲饮成句
严长明（清代）

幽泉如真僧，品在方以外。自惭尘中人，知津偶然逮。

时方新雨余，潆洄纳诸派。亭亭莲自开，汩汩云不坏。

小师习水观，汲取钓筒快。浸以连枝茶，香色正初焙。

一瓯高自持，岸帻据石背。竹风凉修修，松月碧霭霭。
步蟾宫
仲殊（宋代）

凤帘舞带花铺绣。水沉暖、祥烟迷书。凤街灯照蕊珠筵，韵双琯、钧声已奏。

绮罗人劝千秋寿。吉祥满、十分芳酒。愿人间、嘉庆一千年，共南极、东华长久。
偈颂一百四十二首 其五十八
释广闻（宋代）

不用低头，思量难得。物有定价，钱是足陌。
自玉河放舟至玉泉山 其三
弘历（清代）

桂棹沿溪历近村，不逾时遂造泉源。三春岩壑丽如许，一室琴书静可论。
{左礻右昔}祠宿太常院闻翰林兄长内当
宋祁（宋代）

碧天霜气夜棱棱，人在鳌山第几层。
静极禁关闻下键，暝深连阁见通灯。
蕙薰浮篆才馀火，酒滴供研自不冰。
无奈此时怀共被，各分台署拥青绫。
宿新乐县寿圣寺壁间有唐人早朝诗依韵写怀
刘大夏（明代）

早窃湖南第一筹，时承蟒玉宠光优。八千里外充行伍，四五年前别冕旒。

捧檄丹心怜我拙，乘桴沧海共谁忧。逢人若问停车处，直到关西最尽头。
秋分
郑孝胥（清代）

碧云翻墨坠秋光，残暑长廊一雨凉。松竹欲成楼渐隐，阴晴数变桂初香。

随波籍湜应俱叛，易暴夷齐故不亡。岁岁登高须强起，霜风好为作重阳。
首夏南池独酌
白居易（唐代）

春尽杂英歇，夏初芳草深。
薰风自南至，吹我池上林。
绿蘋散还合，赪鲤跳复沉。
新叶有佳色，残莺犹好音。
依然谢家物，池酌对风琴。
惭无康乐作，秉笔思沉吟。
境胜才思劣，诗成不称心。
方君景大家赏菊分题得锦菊二首 其二
黄仲昭（明代）

君家盛种一篱秋，锦菊还誇异品流。雨里轻摇疑戏綵，风前谩舞讶缠头。

化机巧织尘难污，湛露深沾色更幽。欢赏百年能几度，不妨引满酌金瓯。
保福四谩人
释重显（宋代）

竿木随身老作家，逢场作戏更难加。谩人谩我无人会，水长船高眼里沙。
马上咏落叶
孔平仲（宋代）

蔌蔌林中叶，落势殊未休。念汝春夏间，芃芃一何稠。

朝烟坐苍翠，暮雨借膏油。及今乃委地，只以藉马牛。

焚之扬其灰，或用粪田畴。当记排空出，结阴弥道周。

物生固有数，时去安可留。况汝易摆触，性质本纤柔。

惟有松竹秀，独当天地秋。
夜发吴城渡
陈杰（宋代）

秋风江上生，秋月渡头明。
人地籁俱寂，水天心共清。
一双斜阁櫓，二百顺流程。
已泊还佳寐，城头劣四更。
山中寡妇
杜荀鹤（唐代）

夫因兵死守蓬茅，麻苎衣衫鬓发焦。
桑柘废来犹纳税，田园荒后尚征苗。
时挑野菜和根煮，旋斫生柴带叶烧。
任是深山更深处，也应无计避征徭。
岑使君牧襄阳受代还朝某同赵德麟谢公定潘仲
李廌（宋代）

闾阎无居人，倾城饯贤守。
拥车不得前，遮拜奉卮酒。
民言荷恩勤，拊育踰父母。
公不鄙我邦，端能再来不。
樊山口二绝 其二
刘摰（宋代）

无数江鸥似雪霜，暂来还去俯沧浪。幽人已自忘机久，却恐窥鱼意未忘。
酬杜北山
释元肇（宋代）

杜君世胄本蝉联，流落南天不记年。买个草堂湖上住，醉吟如在曲江边。
羊城八景 其五 蒲涧帘泉
区怀年（明代）

入林缨可濯，百尺泻清泠。不用张萝幌，潺湲待客听。
紫溪庄舍读癸丑壁间旧题转眼忽十八年同游十
刘学箕（宋代）

吁嗟人生，年不满百。
天地囿形，百代过客。
去日苦多，来日苦窄。
我曷不乐，慨念畴昔。
赠别上元主簿张著
韩翃（唐代）

上书一见平津侯，剑笏斜齐秣陵尉。朝垂绶带迎远客，

暮锁印陵飞上吏。长乐花深万井时，同官无事有归期。

回船对酒三生渚，系马焚香五愿祠。日日澄江带山翠，

绿芳都在经过地。行人看射领军堂，游女题诗光宅寺。

风流才调爱君偏，此别相逢定几年。惆怅浮云迷远道，

张侯楼上月娟娟。
和曾令绰买宅贻景仁
韩维（宋代）

久治孤学慕轲丘，投老还乡寡所求。
蓬华随缘安静默，林泉乘兴访深幽。
高门此地成君志，方驾何时写我忧。
白首故人知所待，一竿同钓鸭陂头。
郡城南曰琼台北曰语海余易之曰云海登眺有感 其二
李纲（宋代）

古来云海浩茫茫，北望悽然欲断肠。不得中州近消息，六龙何处驻东皇。
春三月扫坟之作
郭廑（明代）

青山两屐草芊芊，独抱冲忧隔九泉。古道残春馀薤露，空林斜日带枫烟。

云来陇树啼猿外，花落岩扃野鸟前。归去高堂情未极，惠连相对益凄然。
将至州
晁说之（宋代）

平生心迹笑元龙，今日城边比蔡邕。
岂是白头著书地，聊当涕泣自从容。
樊口晨泛送程端卿
薛季宣（宋代）

扁舟送归客，万籁寂无风。宿雾青郊暗，卿云碧岭空。

水清明去鹭，天远入征鸿。日脚中流见，委蛇走白虹。
武德殿朝退望九衢春色
曹松（唐代）

玉殿朝初退，天街一看春。
南山初过雨，北阙净无尘。
夹道夭桃满，连沟御柳新。
苏舒同舜泽，煦妪并尧仁。
佳气浮轩盖，和风袭缙绅。
自兹怜万物，同入发生辰。
午日呈郑久诚参政
王佐（明代）

百顷芙蓉罨画船，贺家湖上水平天。
金盘送果沈冰碗，罗扇题诗散舞筵。
往事氛埃成远梦，佳辰风雨忆华年。
涧蒲九节根如玉，服食于今笑学仙。
偈颂十八首
释道璨（宋代）

自小离家住日边，去家只道路三千。
从人问得来时路，回首元来在目前。
禅房十事·戒力
释绍昙（宋代）

恶钳鎚下番身，未必锋芒发露。
不惟斩得猫儿，也解煞佛煞祖。
送蜀客
周文璞（宋代）

都市今重到，文园更倦游。
依依返穷峡，得得上归舟。
往事深能返，沈疴久合瘳。
行经古祠庙，应酹旧山丘。
梁甫遗馨在，降笺杀气浮。
白衣犹肯出，黄里不包羞。
一听巴人曲，多贻汉玺忧。
花蒙尘漠漠，苑抱水悠悠。
蠢尔狂童辈，俱为灭族囚。
坤维元自正，栈阁未应修。
管乐谁能并，卿云亦可俦。
时哉著俦杌，聊以畔牢愁。
硉矹重开险，销沉万垒秋。
堂留石室画，歌尚竹枝讴。
寒蚻催逋客，啼鹃识故侯。
屈沱尝角黍，岷岭看牵牛。
从此多谈晏，逢谁共劝酬。
近前持砚削，成列抱箜篌。
近岁安枢相，宣威在益州。
君归如访谒，朝论必咨诹。
列圣方垂统，群公亦好修。
焚烧已郿坞，诛殛到讙兜。
虎豹参差束，魑{内虚外鬼}次第投。
衣冠通海峤，干羽格蛮陬。
江寇何劳服，淮田亦粗收。
旌旃仍使传，炮烙任兜鍪。
玄象摧天狗，昌陵控玉虬。
嗟嗟几上肉，断断幄中筹。
贡锦资藩辅，缄辞告帝谋。
声名与勋烈，应逐汉江流。
游思庵
赵蕃（宋代）

路落林湾得小庵，轩窗都在万松间。
兹游不为寻僧至，更拟缘云度一山。
寄高令
苏轼（宋代）

满地春风扫落花，几番曾醉长官衙。
诗成锦绣开胸臆，论极冰霜绕齿牙。
别后与谁同把酒，客中无日不思家。
田园知有儿孙委，早晚扁舟到海涯。
荣寿诗赠赵廷评崇信归庆严亲梅月翁
湛若水（明代）

人皆爱世荣，我独爱良贵。人皆爱年寿，我独不如是。

良贵在我身，世荣从外致。年寿会有涯，显扬于世世。

我昧梅月翁，知之有贤嗣。行道与立身，以亲受多祉。

归荐荣寿篇，廷评子赵子。
苍梧十景次汪宪副韵 其十 丙穴嘉鱼
张吉（明代）

湘川馀几波，滟滟荡文荇。固非沔南派，有穴曷名丙。

腴鲜嘘浪花，射鲋笑寒井。酣歌乱宵雅，蜡腊吁不冷。
一斛珠
张元干（宋代）

浮家泛宅。旧游记霅溪踪迹。此生已是天涯隔。投老谁知，还作三吴客。
故人怪我疏髯黑。醉来犹似丁年日。光阴未肯成虚掷。蜀魄声中，著处有春色。
筹堂寻梅
李俊民（金朝）

萧疏篱落谁家圃，寻芳信逐游蜂去。眼前荆棘少人行，马蹄直到香来处。

怕愁贪睡独开迟，瘦损春寒鹤膝枝。可是东君苦留客，斜风细雨不堪诗。
最高楼 呈管竹楼左丞
滕斌（元代）

梅花月，吹老角声寒。剑气拂云端。台星才入朝天阙，将星旋出破烟蛮。

半年来，勋业事，笑谈间。

谁更说元龙楼下卧。谁更说元规楼上坐。终不似、竹楼宽。

有时呼酒摘星斗，有时提笔撼江山。问何如，容此客，倚栏干。
长安中谣
佚名（魏晋）

见乞儿与美酒。以免破屋之咎。
欧阳新卿赋薇药
张明中（宋代）

东皇又罢调春手，花飞十不啻八九。
不论韦曲与少城，卸尽锦八忍回首。
唯馀芍药不搀先，却与蔷薇相争妍。
小栏逼束恣娇姹，高架支撑尽蔓延。
倡花冶蕊都妆靓，赢得先开不相见。
若令环列见倾城，羞杀君芳争掩面。
瑞云吹紫染二葩，只让西京一魏家。
新佩荷囊重渍色，更乘兰馥七香车。
主人寿乐献寿觞，哦诗都带花边香。
看来诗胞云梦豁，只愁拶破古锦囊。
昨宵点滴山间雨，弄晴賸着花上露。
主人晓起试吸将，便得长生之妙处。
醉潮玉颊十分红，主人与花恰相同。
兴来持酒绕艳丛，更折繁枝簪席东。
看花醉眼未惺忪，忽然跳入花蕊宫。
寿仙喜与花仙逢，更入太史滑稽中。
霜天晓角 送别
毛重芳（清代）

从前绝决。省许多周折。此际此情悲咽。千种应难说。

看长亭飞雪，一声声欲别。门外玉骢嘶急。可是断肠时节。
曾少卿约饮即席赋
魏了翁（宋代）

深院帘旌昼掩门，海牛挂出好乾坤。
日烘花影涨春腻，风撼柳丝明醉痕。
极目翦来齐翠嶂，关心看不断青原。
明朝又逐文书去，且尽今宵极意论。
狼山大观台 其二
沈昌宇（清代）

九派源通巫峡上，五山地尽大江东。古人去我日沈岭，新恨满江帆饱风。

忧乱闲身烽火外，悲秋清泪死生中。义乌遗墓空衰草，沦落天涯慨尔同。
丰湖歌
杨杰（宋代）

惠州风土隔世埃，使我南望长徘徊。昔年霹雳轰蓬莱，六鳌踉跄海面开。

一峰崒屼九霄落，万里怒涛推拥来。至今浮在罗山畔，玉阁石梁插天半。

世人可见莫可登，雪栈云梯知几层。近闻更有丰湖好，环匝亭台映洲岛。

野叟忘机鸥鹭閒，寒潭无浪蛟龙老。云归洞府月满湾，客卷纶车鱼在藻。

白玉抽苗万盖圆，翠光期压王孙草。天高日暖荔枝香，风撼一川红玛瑙。

主人丹鼎飞金虎，丰湖无根岂能住。一日地轴如走丸，随逐浮山还旧处。
寄郑炼师
戎昱（唐代）

平生金石友，沦落向辰州。已是二年客，那堪终日愁。

尺书浑不寄，两鬓计应秋。今夜相思月，情人南海头。
江彥章内翰除守临川以诗贺之
曾几（宋代）

临川内史诏除谁，里巷传闻报客知。
金马门深曾草制，水精宫冷近题诗。
行看画省旌旗入，定把书麟笔札随。
若访毗耶旧居士，无人问疾鬓成丝。
道中寄杜书记
王建（唐代）

西南东北暮天斜，巴字江边楚树花。

珍重荆州杜书记，闲时多在广师家。
闻今上驻跸端州恭纪 其二 改一
李云龙（明代）

水上黄龙出负舟，七星环拱待宸游。短衣各自羞从虏，左袒何人不为刘。

失在东隅何损汉，至于南海实兴周。东方千骑如云簇，诸将承恩新拜侯。
和白云庵七首·醒石
黄庶（宋代）

老僧拂拭待游者，云骨一片莓苔青。
尘埃万事心若醉，到此不觉令人醒。
访王山人于吴门
徐渭（明代）

十年多患难，此日一牵裾。幸见清霜委，难辞白发俱。

半生三四见，晚饭一双鱼。复作匆匆别，临期各黯如。
石门市
方回（元代）

村村篱落似，慈竹密如云。
共市千家聚，康庄五郡分。
连门香白酒，倚户粲红裙。
今日寻荒店，无薪给午饙。
柳梢青 和水云
杨玉衔（清代）

灯蕊摇青，扉苔锁绿，阒寂音尘。月落尊空，人遥瑟怨，挨过黄昏。

天涯芳草斜曛。数客路、从头细温。欲理新愁，余酲犹殢，鬟亸颓云。
哭冯员仲 其一
王十朋（宋代）

一代奇男子，哀哉命止斯。共天终不忍，蹈海亦何辞。

下惠已三黜，照邻俄五悲。烦言何足辨，公论不容欺。
竹闲亭
林旦（宋代）

昔人尝种竹，此意为山林。野翠何凌乱，羁怀得放吟。

化龙知有节，待凤岂无心。怅望山阴客，飘然不可寻。
奉答李紫崖二府
区越（明代）

比来何处遗双鱼，遥慰山人久索居。云水笔端经略外，风骚情致笑谈馀。

老农望雨翻愁飓，园客浇葵候引渠。欲寄老怀应万种，秃茅嗟尔不中书。
雨晴
陆游（宋代）

闲曳枯筇自在行，曲廊小阁赏新晴。
幽禽叶底吟风久，残雨枝间照日明。
茶映盏毫新乳上，琴横荐石细泉鸣。
亦知老健终难恃，且复萧然得此生。
奉和朱新仲祠部六月晦日省宿用白乐天诗无波古井水有节秋竹竿十字为韵 其七
张扩（宋代）

阴阳无停机，百物竞时节。燠寒更事尔，气至自融结。

炎天勿怨嗟，岁晏见霜雪。此时衣褐单，但恨不得热。
桐城晤胡渚叟明府
陈维国（清代）

一县烟岚合，山城吏似仙。闲情飞鸟外，公事落花前。

偶和词人句，频酬酒客钱。萧疏谁得识，坐月静鸣弦。
藤州道上
李孟博（宋代）

道上何尝识故侯，解鞍聊发小迟留。
莫向漳江更南望，四十八驿是藤州。
因诚斋寄张三十叔
赵蕃（宋代）

韶石驰书岁屡终，浮湛渺渺听殷洪。
长年苦望吾地涉，宁料它殷马首东。
鸿雁又当辞瘴海，孔鸾端合在高桐。
忽逢玉节春江上，再拜题诗觅寓公。
送蓝峰赴南泉教
王希旦（宋代）

君去清源第一州，鱠鱼沽酒有人留。
泉山紫帽登临处，还有高人寄我不。
山中夜坐
刘驾（唐代）

半夜山雨过，起来满山月。落尽醉处花，荒沟水决决。

怆然惜春去，似与故人别。谁遣我多情，壮年无鬓发。
用韵送徐平父西上
林希逸（宋代）

鸣鞭西上访渔村，倒屣霜朝喜及门。豹隐频年聊蓄锐，龙飞今岁有殊恩。

诵先朝赋知名祖，读外家书见此孙。千载艾轩吾敬慕，袖中锦轴两诗存。
登广成观北楼
杨鸾（唐代）

高楼岌嶪势凌空，乘兴披襟欲御风。地控河山开莽苍，云连晋豫入洪濛。

野花寂寂春芜绿，废苑愔愔落照红。曾是广成传旧迹，何年蹑履上崆峒。
句 其三
王庭圭（宋代）

江南一梦中，觉来说梦已无踪。会寻湘水枕上逢。

逐客衣冠尚褴缕，故欲下非坚敌，试举酒兵令。
春日怀淮阳六首
张耒（宋代）

最爱南城汲井园，春来蔬甲不胜繁。
人家断处无鸡犬，迟日东风似古原。
有怀九章寄北途滨江诸友九首 其四
庞嵩（明代）

望望青原山，昔侣白鹤仙。杳矣东廓翁，念之成潸然。
使北
文天祥（宋代）

使旃尽道有回期，独陷羁臣去牧羝。
小尔含沙浑小事，白云飞处楚天低。
感丛草初生
佚名（唐代）

羁客绝知闻，急难阻投杖。泪与泉俱流，愁将草齐长。

缧绁淹岁年，归期唯梦想。春色纵芳菲，片心终郁怏。
登妙峰
冯志沂（清代）

长松偃蹇山厜㕒，倚空矗立如悬梯。回旋三百六十级，绝顶上悬浮云齐。

我来山下日卓午，林风飒飒篮舆欹。忽如舟行上急濑，长篙巨石相撑支。

蜿蜒一线入空碧，后迷来径前无蹊。舆夫邪许亦良苦，据石憩暂还嗟咨。

平生觌面等胡越，此际相倚同安危。敛昏阶尽得峰顶，入寺再拜潜致词。

自知赋命甚穷薄，此行无恙邀神施。世途杳杳未遍历，苟免颠越无他祈。

登舆却走下绝壑，微茫夜色迷东西。峰头镫火出天半，繁星掩映交参差。

归途惘惘若梦寐，济胜无具良自嗤。黄尘乌帽固为苦，布袜青鞋宁独宜。

此生位置任天意，倒身一卧忘饥疲。
怀吴耆旧
刘麟（明代）

已渡横塘水，归舟茶磨峰。别墅新移竹，清江正落枫。

古衲三生石，疏灯半夜钟。忽闻耆旧去，飞梦帝桥东。
小桃红·胖妓
王和卿（元代）

夜深交颈效鸳鸯，锦被翻红浪。雨歇云收那情况，难当，一翻翻雨人身上。偌长偌大，偌粗偌胖，压扁沈东阳。
清化镇晚眺书事寄朱松田
崔述（清代）

随山西南行，未暮憩孤馆。乘暇眺晚色，丛篁互疆畎。

太行翠屏列，淇水玉带展。绿柳夹清渠，春城倚翠巘。

拥泉溉陇亩，下田变沃衍。雪浪激飞轮，石硙如雷转。

河曲野径迷，云起暮山断。细雨催人归，翛然忘近远。

惜君未同游，寄此聊代柬。
慈湖中流遇大风舟危甚食时风止游灵岩寺
张耒（宋代）

心悸西江浪似山，眼明僧舍一窗闲。
从今要见庐山面，画作屏风静处看。
舟中雨作
赵蕃（宋代）

旱而逢小雨，月亦当季秋。
便觉重阳近，还成一舸游。
关余荒径菊，愧尔没波鸥。
诗就云如卷，推篷得纵求。
荷叶杯八首 其五
王时翔（清代）

凉惬。雨珠风叶。香靥。碧绡衣。并栖鸂鶒各偷眼。惊散。

又双飞。
和可庵见寄韵
何梦桂（宋代）

蜃境平生梦，名场逝水川。相逢惊白发，一醉仰青天。

浪出疑鸥笑，遄归伴鹤眠。故人知道意，珍重寄诗篇。
清平乐
周密（宋代）

小桥萦绿。密翠藏吟屋。千顷风烟森万玉。依约辋川韦曲。

临流照影何人。悠然倚仗看云。柳色翠迷山色，泉声清和蝉声。
呈王十二丈
韩淲（宋代）

三畏堂中一老人，青编黄卷养精神。孜孜为善学时习，兀兀穷年德日新。

常以路遥难请益，且于坐下得亲仁。渊哉和靖相传处，多少声名耸搢绅。
将赴都门率莹绶两儿至吾与庵遍游白云法螺藕花诸精舍
潘世恩（清代）

胜游极目向郊原，厌说骊驹已在门。客似闲云慵出岫，僧如野鹤喜乘轩。

偶随犬吠寻花径，直送泉声到水源。留得四山新记好，他年重认雪泥痕。
湿水谣
耶律铸（宋代）

借问卢沟桥下水，甚时离了湿头山。自从流入桑乾后，几度穷兵战不还。
挽周伯弜
朱继芳（宋代）

今日忽不乐，散行湖水滨。
有怀天下士，遽作梦中人。
醉语惊天地，狂歌哭鬼神。
九原如可赎，那不百其身。
晚渡黄河
骆宾王（唐代）

千里寻归路，一苇乱平源。通波连马颊，迸水急龙门。

照日荣光净，惊风瑞浪翻。棹唱临风断，樵讴入听喧。

岸迥秋霞落，潭深夕雾繁。谁堪逝川上，日暮不归魂。
过小孤山
金农（清代）

古县萧条对岸开，
大江行色榜人催。
水多风处轻抬眼，
浮出青山似覆杯。
送同年李达泉中翰归晋宁
谢琼（清代）

远山浮绿水涵青，三月烟光入画屏。细雨看花湖上寺，春风送画柳边亭。

舟逢有道期同济，酒对无功忍独醒。帆影忽随斜日尽，苍茫小立思冥冥。
酬崔舍人阁老冬至日宿直省中奉简两掖阁老并见示
权德舆（唐代）

令节一阳新，西垣宿近臣。晓光连凤沼，残漏近鸡人。

白雪飞成曲，黄钟律应均。层霄翔迅羽，广陌驻归轮。

清切晨趋贵，恩华夜直频。辍才时所重，分命秩皆真。

左掖期连茹，南宫愧积薪。九年叨此地，回首倍相亲。
次韵实之春日二首
刘克庄（宋代）

梅醭朝衣尘满靴，曾穿细仗对延和。
角巾久已寻初服，锦帐何须蛮旧窝。
能读书人天下少，不如意事占来多。
半生寂寂因迂阔，垂老方惊岁月蹉。
高邮人物绝句二首
晁说之（宋代）

高邮少年有王令，豪气雄才海内无。
当日谈兵今可用，只愁遗像是癯儒。
春雨闲居招俶玉
叶大庄（清代）

满山寒雨杜门居，睡到无聊起校书。人日草堂题句后，玉壶茅校买春初。

李花绽白梅相似，菜甲含黄柳不如。出郭风光君爱否，总期发兴赁篮舆。
建隆御楼三首 其一 南郊回仗驾至楼前用《采茨》。
郊庙朝会歌辞（宋代）

高烟升太一，明祀达乾坤。天仗回峣阙，皇舆入应门。

簪裳如雾集，车骑若云屯。兆庶皆翘首，巍巍万乘尊。
金刚随机无尽颂·离相寂灭分第十四
释印肃（宋代）

金佛曾忍辰，乐处岩庵宿。
忽睹歌利王，将直拗作曲。
秋试下即事有感寄国镇
欧阳澈（宋代）

篱角金英喷异香，杜门岑绝独持觞。风掀脱叶横斜舞，云衬平林浅淡黄。

塞管有情增哽噎，野花无绪伴凄凉。不禁景物撩秋眼，剩与新篇付锦囊。
春社
陆游（宋代）

柴门西畔枕陂塘，社雨新添一尺强。
台省诸公方衮衮，故应分喜到耕桑。
岭南道中
曹松（唐代）

百花成实未成归，未必归心与志违。
但有壶觞资逸咏，尽交风志入清机。
半川阴雾藏高木，一道晴蜺杂落晖。
游子马前芳草合，鹧鸪啼歇又南飞。
拨棹歌 其三十六
德诚（唐代）

钓头曾未曲些些，静向江滨度岁华。酌山茗，折芦花，谁言埋没在烟霞。
杜少陵赠卫八处士韵别秉国
于石（宋代）

昔君坐谈诗，古音振宫商。
昔我起舞剑，三尺星斗光。
我剑何慷慨，君诗何老苍。
感此一笑叹，徒成九回肠。
久别忽想见，岁月惊惶惶。
岂无平生友，对面险太行。
知心今几人，况复天一方。
安得飞霞佩，共挹天瓢浆。
道义有真乐，何必甘膏梁。
临行劝我酒，我饮不尽觞。
一饮情易阑，再饮情更长。
斜阳重回首，烟水空苍茫。
消遣
陈起（宋代）

夜雨生寒换夹衣，形臞貌悴叹衰迟。
病中何物能消遣，一榻揩摩十载诗。
寄俞伯谟宣义昆仲 其二
释道潜（宋代）

多病侵寻鬓已霜，昔年交友半殊方。吴台松柏今何似，想见龙蛇数尺长。
上巳视惬山新堤
韩琦（宋代）

元巳西津禊饮中，筑防因视惬山雄。调夫虽扰三农业，禦水犹山一篑功。

曲突虑微方绝患，开门轻敌是招戎。岸边观者应相笑，遭贼徒弯过后弓。
林主簿明仲挽词 其二
王十朋（宋代）

一箭双雕手，青衫已白头。砚几磨铁尽，官止及瓜休。

漏断鄞江梦，风含曲水愁。钧天记白玉，麈世冷西楼。
聊城
汪遵（唐代）

刃血攻聊已越年，竟凭儒术罢戈鋋。
田单漫逞烧牛计，一箭终输鲁仲连。
寄王谷推官
魏野（宋代）

登科二十载，佐幕尚如初。
官为诗磨折，家因酒破除。
青衫应懒补，白发想慵梳。
别后常相忆，何缘得共居。
涧西閒汎
张镃（宋代）

曲曲通航小，兰桡手自移。
映丛怜白鹭，特地过湾迟。
和陶阻风于规林韵寄陈时中二首
吴芾（宋代）

人皆有还往，我独无所之。
若不见君子，谁与同襟期。
嗟我已衰老，无复少壮时。
纵使善卫养，岂能长在兹。
愿言时命驾，容我亲色辞。
我已不强酒，从今君莫疑。
丹元子步天歌 北极紫微宫
王希明（唐代）

中元北极紫微宫，北极五星在其中。大帝之坐第二珠，第三之星庶子居。

第一号曰为太子，四为后宫五天枢。左右四星是四辅，天一太一当门路。

左枢右枢夹南门，两面营卫一十五。上宰少尉两相对，少宰上辅次少辅。

上卫少卫次上丞，后门东边大赞府。门西唤作一少丞，以次却向前门数。

阴德门里两黄聚，尚书以次其位五。女史柱史各一户，御女四星五天柱。

大理两星阴德边，勾陈尾指北极颠，勾陈六星六甲前。

天皇独在勾陈里，五帝内坐后门是。华盖并杠十六星，杠作柄象盖伞形。

盖上连连九个星，名曰传舍如连丁。垣外左右各六珠，右是内阶左天厨。

阶前八星名八谷，厨下五个天棓宿。天床六星左枢在，内厨相星右枢对。

文昌斗上半月形，希疏分明六个星。文昌之下曰三公，太尊只向三公明。

天牢六星太尊边，太阳之守四势前。一个宰相太阳侧，更有三公相西偏，即是玄戈一星圆。

天理四星斗里暗，辅星近著开阳淡。更有三公相西偏，即是太阳一星圆。

天理四星斗里暗，辅星近著闿阳淡。北斗之宿七星明，第一主帝名枢精，第二第三璇玑星，第四名权第五衡，闿阳摇光六七名。
酬当涂何户曹畏斋金陵三篇见寄兼柬饷台上幕许从道 其二
释居简（宋代）

笔耕白首不逢年，间得新题似得仙。磨透铁泓空费力，吟残金薤弗成篇。

未忘陋巷希瞠若，不信长虹死浩然。小驻行云聊寄恨，莫为愁雨湿吴天。
龙头生
李云龙（明代）

怒髯倒卷金鳞紫，百尺酒泉睡初起。若为头角独峥嵘，雷火夜初烧却尾。

曲风动地金罍开，倒引溟渤入酒杯。豢龙主人不暇给，为生更筑糟丘台。

长鲸渴骥皆辟易，绣佛几回降不得。五湖竭尽四海枯，骑君直向华胥国。

玉矼云扰香涛决，卓氏垆头龙脱骨。平生偏与曲生亲，一入青州动经月。

瑶池琼浆深万丈，生也蜿蜒戏其上。吹雷吸雨顷刻尽，座上玉山颓相向。

神物变化不可知，壁梭匣剑曾见奇。风前一噀栾巴酒，却是西川雨下时。
久旱微雨
江公著（宋代）

云叶纷纷雨脚匀，乱花柔草长精神。
雷车却碾前山过，不洒原头陌上尘。
川上女
张玉孃（元代）

川上女，行踽踽。
翠发湿轻云，冰饥清溽暑。
霞裾琼佩动春风，兰操菽心常似缕。
欲恨征途轻薄儿，笑隔山花间妾期。
妾情节清澈川中水，朝暮风波无改时。
十九日甲戌晴己卯晚又雨二首
方回（元代）

吴郡传犹庶，严滩报可惊。
田中车水出，城上驾船行。
旅屋仍簁漏，穷桅用盎盛。
幸而有雷电，此雨不难晴。
寄题飞泉洞二首 其二
卢龙云（明代）

峡寺飞来久，泉应与寺同。洞迷芳草径，林递落花风。

谷静闻莺响，山幽望桂丛。探奇争载酒，倚杖见晴虹。
次颜长道韵送傅倅
苏轼（宋代）

两见黄花扫落英，南山山寺遍题名。
宗成不独依岑范，鲁卫终题似弟兄。
去岁云涛浮汴泗，与君泥土满衣缨。
如今别酒休辞醉，试听双洪落后声。
送林武宣之楚
曹尔垣（清代）

金风秋气肃，霜林翳远道。游子辞故乡，登途展遐眺。

寒烟横苍莽，积翠迷深窅。扬帆千里去，云山一何杳。

江声日夜闻，清猿伤客抱。抑郁念伊人，抗情寄物表。

俯仰今昔间，爰披江蓠草。相思秋水清，相见春风杪。

同心蕙与兰，两地参与昴。侧身云梦泽，离怀空缭绕。

申章托缱绻，意气良自宝。
杂诗
程岫（清代）

木棉初种时，其子皆露天。
意在衣被人，不肯为人怜。
我行忽见之，三叹心惕然。
感此复再拜，草中有大贤。
丈夫生宇内，岂止图自全。
鹑衣瓮牗下，措意在八埏。
杯水虽至微，味亦同深渊。
泰山非不高，远视等一卷。
但使志今存，何必快目前。
惜哉彼下士，白发守遗编。
净土院
虞谟（宋代）

法界惟心现，真风触处凉。具茨非有路，建德岂须粮。

地僻远尘世，境幽闻妙香。此山斯净土，不必往西方。
答赵壶石象山松下见怀原韵
李澄中（清代）

别后桃花几遍开，旧题石壁长莓苔。屋梁月落天南北，山路云深梦往来。

幽洞尚留寻胜屐，故人多负出群材。须眉空向他乡老，好护新松待我回。
句
胡朝颍（宋代）

久闻父老言沙谶，为问何时出状元。
次韵题宝印叔兰若堂
王十朋（宋代）

何处名兰若，依山结草堂。花枝法雨润，心地佛灯光。

浮世嚣尘隔，空门岁月长。林间有啼鸟，听法亦来翔。
南园道堂
辛炳（宋代）

纵步幽园晚未回，已驯鱼鸟莫相猜。垂杨当路从教折，细草沿阶不费栽。

花树影中流水过，林梢缺处远山来。一筇春事无人共，踏破空庭几点苔。
汉阙双凫卷送周明府入计
李之世（明代）

客星迢迢度南越。化作双凫傍双阙。乍看流影入彤霄，忽曳清声破晓月。

月色胧胧启曙辉。九重端御正垂衣。龙鳞光绕翠华仗，鹓侣齐趋青琐闱。

夹城日高未下殿。离宫别馆罗清宴。玉宇遥瞻五位尊，金茎特赐群臣遍。

周侯为政古循良。舄影高悬紫极光。到日定知扳睿作，会有赓歌续柏梁。